
ข้อมูลประเด็นความร่วมมือด้านการบริหารจัดการทรัพยากรน้ำ ไทย - เกาหลี
จัดทำโดย สำนักงานทรัพยากรน้ำแห่งชาติ
สถานะ ณ เดือนกรกฎาคม ๒๕๖๗

	๑. ข้อมูลภูมิหลัง 
		๑.๑ สทนช. ได้จัดทำบันทึกความเข้าใจว่าด้วยความร่วมมือด้านการบริหารจัดการทรัพยากรน้ำ ระหว่าง สทนช. และกระทรวงสิ่งแวดล้อมแห่งสาธารณรัฐเกาหลี (Memorandum of Understanding on Cooperation in the Field of Water Resources Management between the Office of the National Water Resources of the Kingdom of Thailand and the Ministry of Environment of the Republic of Korea) ซึ่งได้ลงนามร่วมกันเมื่อวันที่ ๒ กันยายน ๒๕๖๒ โดยบันทึกความเข้าใจดังกล่าวมีวัตถุประสงค์เพื่อส่งเสริม
ความร่วมมือด้านการพัฒนาอย่างยั่งยืน และการบริหารจัดการทรัพยากรน้ำบนความเสมอภาคและผลประโยชน์ร่วมกันผ่านการสนับสนุนการแลกเปลี่ยนองค์ความรู้ ข้อมูลเทคโนโลยีและแนวปฏิบัติที่ดีด้านการบริหารจัดการทรัพยากรน้ำแบบบูรณาการ การพัฒนาระบบน้ำประปาสำหรับการอุปโภคบริโภค ภาคอุตสาหกรรม การเกษตร การแยกเกลือออกจากน้ำ และการจัดการคุณภาพน้ำให้สามารถรับมือกับการเปลี่ยนแปลงสภาพภูมิอากาศ 
๑.๒ การดำเนินการภายใต้กรอบความร่วมมือดังกล่าว ทั้งสองฝ่ายได้จัดการประชุมคณะกรรมการดำเนินงานร่วมว่าด้วยความร่วมมือด้านการบริหารจัดการทรัพยากรน้ำ ไทย - สาธารณรัฐเกาหลี จำนวน ๒ ครั้ง คือ การประชุมคณะกรรมการดำเนินงานร่วมฯ ครั้งที่ ๑ เมื่อวันที่ ๓๐ ตุลาคม ๒๕๖๒ 
ณ สาธารณรัฐเกาหลี และการประชุมคณะกรรมการดำเนินงานร่วมฯ ครั้งที่ ๒ เมื่อวันที่ ๑๑ สิงหาคม ๒๕๖๔ 
ผ่านระบบอิเล็กทรอนิกส์ และมีการแต่งตั้งคณะทำงานด้านวิชาการ ไทย - เกาหลี จำนวน ๒ คณะ เพื่อศึกษา
เรื่องระบบการติดตามภัยแล้งโดยการประยุกต์ใช้เทคโนโลยีจากดาวเทียม และเพื่อศึกษาและประเมินผลกระทบ 
ต่อระบบนิเวศของอ่าวไทยบริเวณปากแม่น้ำเพชรบุรี โดยใช้โมเดลทางคณิตศาสตร์
๑.๓ สทนช. ได้ปรับปรุงคำสั่ง คณะกรรมการดำเนินงานร่วมว่าด้วยความร่วมมือด้านการบริหารจัดการทรัพยากรน้ำฝ่ายไทย ภายใต้บันทึกความเข้าใจว่าด้วยความร่วมมือด้านการบริหารจัดการทรัพยากรน้ำ ระหว่าง สทนช. และกระทรวงสิ่งแวดล้อมแห่งสาธารณรัฐเกาหลี เมื่อวันที่ ๒๙ มิถุนายน ๒๕๖๖ เนื่องจากมีการเกษียณอายุราชการ และการปรับเลื่อนตำแหน่งเพื่อให้สอดคล้องกับสถานการณ์ปัจจุบัน
๒. สถานะความร่วมมือด้านการบริหารจัดการน้ำ ภายใต้บันทึกความเข้าใจด้านการบริหารจัดการทรัพยากรน้ำ ไทย - เกาหลี ณ ปัจจุบัน
๒.๑ วันที่ ๒๐ มิถุนายน ๒๕๖๗ Mr. Sangjun Lim รัฐมนตรีช่วยว่าการกระทรวงสิ่งแวดล้อมแห่งสาธารณรัฐเกาหลีและคณะได้ร่วมประชุมกับผู้แทน สทนช. และศึกษาดูงานบริเวณพื้นที่แม่น้ำเจ้าพระยา 
เพื่อขับเคลื่อนความร่วมมือด้านการบริหารจัดการทรัพยากรน้ำระหว่างสองประเทศ และได้ประชุมหารือร่วมกับผู้แทนระดับสูงของสำนักงานคณะกรรมการนโยบายเขตพัฒนาพิเศษภาคตะวันออก (EEC) ซึ่งทั้งสองฝ่ายเห็นว่าการหารือในครั้งนี้เป็นโอกาสในการเรียนรู้ รวมถึงจะช่วยส่งเสริมความเป็นหุ้นส่วน และพัฒนาประเด็นร่วมมือด้านน้ำใหม่ ๆ ได้แก่ 
			(๑) การแลกเปลี่ยนองค์ความรู้การพัฒนาเทคโนโลยีเสมือนจริง (Digital Twin) เพื่อช่วยในการวิเคราะห์ ประเมิน และคาดการณ์สถานการณ์น้ำได้ทันที
			(๒) การศึกษาแนวทางการใช้มาตรการ Nature-based Solutions (NbS) เพื่อบรรเทาปัญหา หรือเพิ่มประสิทธิภาพการบริหารจัดการทรัพยากรน้ำของไทยอย่างยั่งยืน ทั้งด้าน เศรษฐกิจ สังคม และสิ่งแวดล้อม
			(๓) การพัฒนาโครงการเมืองอัจฉริยะในพื้นที่ EEC โดยศึกษาแนวทางจากโมเดล Smart City ของสาธารณรัฐเกาหลี ที่เน้นการใช้น้ำให้เกิดประโยชน์สูงสุด 
	๒.๒ วันที่ ๒๙ พฤษภาคม ๒๕๖๗ การประชุมร่วมกับหน่วยงาน Korea Rural Community Corporation (KRC) ซึ่งเป็นหน่วยงานกึ่งภาครัฐ ภายใต้กระทรวงเกษตร อาหาร และกิจการชนบท ซึ่งมีบทบาทในการพัฒนาโครงการสำหรับภาคการเกษตรและประมง โดยประเทศไทยได้หยิบยกประเด็นที่เกี่ยวข้องกับบทบาทและภารกิจของ สทนช. เพื่อเสริมและแลกเปลี่ยนองค์ความรู้ด้านแนวทางการบริหารจัดการทรัพยากรน้ำ และการรับมือต่อการเปลี่ยนแปลงสภาพภูมิอากาศผ่านการประยุกต์ใช้เทคโนโลยีและนวัตกรรม
	๒.๓ วันที่ ๑๐ มกราคม ๒๕๖๗ การประชุมทวิภาคีร่วมกับ หน่วยงาน Green Transition Policy Bureau สังกัดกระทรวงสิ่งแวดล้อมสาธารณรัฐเกาหลี โดยประเทศไทยได้หยิบยก ประเด็น ได้แก่ (๑) การประยุกต์ใช้เทคโนโลยีและนวัตกรรม ในการตรวจสอบและปรับปรุงคุณภาพน้ำประปาหมู่บ้าน และ (๒) การนำหลักการ 3R (Reduce Reuse Recycle) มาประยุกต์ใช้กับภาคอุตสาหกรรมของไทย ซึ่งฝ่ายเกาหลีจะนำประเด็นดังกล่าวไปรายงานกับกระทรวงสิ่งแวดล้อมสาธารณรัฐเกาหลี โดยจะหารือร่วมกับหน่วยงาน K-water ซึ่งเป็นหน่วยงานในการดูแลเรื่องการบริหารจัดการทรัพยากรน้ำ และการผลิตน้ำเพื่อการอุปโภค บริโภค ของสาธารณรัฐเกาหลี 
เพื่อสำรวจนวัตกรรมและเทคโนโลยีของสาธารณรัฐเกาหลีที่มีความเหมาะสมกับบริบทของไทยในการตรวจสอบและปรับปรุงคุณภาพน้ำประปาหมู่บ้าน และการใช้หลักการ 3R ในภาคอุตสาหกรรมของไทย 
	๓. ประเด็นที่ประสงค์หยิบยกกับฝ่ายเกาหลี
สทนช. อยู่ระหว่างการพิจารณาหารือร่วมกับฝ่ายเกาหลีในประเด็นการประยุกต์ใช้เทคโนโลยีและนวัตกรรม
มาบริหารจัดการทรัพยากรน้ำ ในประเด็นที่เกี่ยวข้อง ดังนี้ 
			๓.๑ การแลกเปลี่ยนองค์ความรู้ในด้านที่เกาหลีมีศักยภาพ ได้แก่ (๑) การพัฒนาเทคโนโลยีเสมือนจริง (Digital Twin) เพื่อช่วยในการวิเคราะห์ ประเมิน และคาดการณ์สถานการณ์น้ำได้ทันที และ (๒) การใช้แนวทาง NbS เพื่อบรรเทาปัญหา และเพิ่มประสิทธิภาพการบริหารจัดการทรัพยากรน้ำของไทยอย่างยั่งยืน
			๓.๒ การพัฒนาโครงการเมืองอัจฉริยะในพื้นที่ EEC จากโมเดล Smart City 
ของสาธารณรัฐเกาหลี โดยเน้นการใช้น้ำให้เกิดประโยชน์สูงสุด รวมถึงการนำหลักการ 3R ประยุกต์ใช้กับภาคอุตสาหกรรม
๓.๓ การนำเทคโนโลยีและนวัตกรรมมาใช้ในการตรวจสอบและปรับปรุงคุณภาพน้ำประปาหมู่บ้าน	


	
			๓.๔ การพัฒนา Wastewater Treatment Plant และ Water Leakage Detection ซึ่ง สทนช. เห็นว่าการดำเนินการตามประเด็นดังกล่าวอาจพิจารณาใช้กลไกคณะกรรมการดำเนินงานร่วม (JSC) ภายใต้บันทึกความเข้าใจฯ ระหว่าง สทนช. และกระทรวงสิ่งแวดล้อมแห่งสาธารณรัฐเกาหลี เพื่อขับเคลื่อนโครงการให้เป็นรูปธรรมตามแนวทางการดำเนินความร่วมมือต่อไป

*****************************

จัดทำข้อมูลโดย
กลุ่มความร่วมมือทวิภาคี
สำนักงานทรัพยากรน้ำแห่งชาติ 
เดือนกรกฎาคม ๒๕๖๗


